90. schôdza NR SR - 11.deň - B. popoludní
Dátum: 2023-05-18
Poslanec: Tomáš, Erik (SMER - SD)
Druh vystúpenia: Vystúpenie v rozprave

64. Vážený pán predsedajúci, kolegovia, kolegyne, bez mučenia hneď na úvod priznávam, že jediným cieľom môjho vystúpenia je podať pozmeňujúci návrh, ktorý konečne prinesie seniorom toľko potrebnú mimoriadnu valorizáciu dôchodkov. Dámy a páni, ideme do finále. Dva roky sa snažíme o mimoriadnu valorizáciu dôchodkov, pretože nielen všeobecné zdražovanie, ale aj zdražovanie cien domácností seniorov je neskutočne vysoké a historické. Nielen ja ako opozičný politik, ale dokonca aj toľko spomínaná Rada pre rozpočtovú zodpovednosť tvrdí, že áno, nielen v minulom roku, ale aj v tomto roku je potrebné mimoriadne valorizovať, ľudskou rečou mimoriadne zvýšiť dôchodky. Dva roky som na tom pracoval a strana HLAS a sociálna demokracia sa o to pokúšala, a preto hovorím, že sme vo finále, že žiadna iná možnosť už nebude, preto som rád a hovorím to otvorene, že došlo napokon k dohode s hnutím SME RODINA na modeli mimoriadnej valorizácie dôchodkov tak, ako to navrhuje strana HLAS - sociálna demokracia, a síce na modeli spravodlivom, pretože bude mimoriadna valorizácia vychádzať a pokrývať tzv. hluché obdobie, to znamená obdobie od 1. júla do 30. marca a na základe kumulatívnej mesačnej, medzimesačnej inflácie budú dôchodky valorizované, teda zvyšované. Aby som to zjednodušil, lebo nie všetci ste odborníci na sociálnu oblasť, jednoducho povedané, ak prejde pozmeňujúci návrh z dielne HLAS-u a SME RODINA, dôchodky sa mimoriadne od 1. júla zvýšia o 10,6 %, teda v priemere o 61 eur mesačne. Opakujem, ak prejde pozmeňujúci návrh, náš pozmeňujúci návrh, dôchodky sa zvýšia v priemere o 61 eur. Prečo? Dôchodcovská inflácia ešte aj za apríl bola, dámy a páni, takmer 15 %. A napriek tomu, že tá všeobecná inflácia už nerastie až takým tempom ako pred tým, ale stále rastie vysokým tempom, tak práve náklady, ako sú ceny potravín, a náklady na bývanie, sú stále vysoké, resp. sú stále drahé. A toto sa najviac týka našich seniorov. Aj preto, že sa seniorom takmer vôbec nepomohlo v minulom roku, je pod hranicou chudoby 500-tisíc seniorov, je to takmer polovica všetkých starobných dôchodcov. Toto je údaj Inštitútu (pre výskum, pozn. red.) sociálno-ekonomických rizík, pričom 200-tisíc z nich sa pod tú hranicu dostalo v minulom roku, preto aj Rada pre rozpočtovú zodpovednosť tvrdí, že s tým treba niečo robiť a netreba čakať až na 1. január budúceho roka, teda na tú klasickú valorizáciu. No a tým druhým cieľom toho pozmeňujúceho návrhu je, ako už tu bolo viackrát povedané, je pozametať bordel po pánovi poslancovi Cmorejovi. Pán Cmorej sa síce teraz smeje, ale on dobre vie, on dobre vie, lebo už mu to povedalo aj ministerstvo práce, že tým, že vstúpil do našej novely zákona o sociálnom poistení, spôsobil to, že ak by nedošlo k zmene, počúvajte dobre (povedané so smiechom), ak by nedošlo k zmene, tento odborník pán Cmorej zo strany odborníkov, tak spôsobil to, že ak by nedošlo k zmene, tak k 1. januáru by sa dôchodky valorizovali na základe starých údajov, nie na základe sumy, ktorú majú dôchodcovia priznanú už od 1. januára, zvýšenú o tých 11,8 %, ale na základe starej sumy. To znamená, že by rástli pomalšie. Toto dokázal odborník Cmorej, ktorý tu druhým poslancom nadáva do neodborníkov. Gratulujem. (Rečník zatlieskal.) Strana odborníkov, pán Cmorej, symbol strany odborníkov. A viete, keby mal v sebe trochu pokory a skromnosti, keby len tíško sedel a šúchal nohami a povedal dobre, opravme to, opravme to, nech sa toto neudeje. Kdeže! On sa tu dnes postavil a začal ukazovať prstom na mňa! Toto je niečo neuveriteľné. Toto by som si nedovolil ani ja. Dokonca som presadil (reakcia z pléna), dokonca som presadil, presadil som to, aby bol valorizačný mechanizmus výhodnejší od 1. januára na základe deviatich mesiacov, lebo ešte aj predseda Rady pre rozpočtovú zodpovednosť, ktorá sa toho dotkla, povedal, že áno, lepšie chráni pred inflačnými šokmi dôchodky, tak ešte aj ja som prišiel na tú tlačovú besedu a povedal som, dobre, nech sa tento rok vyberie z výhodnejšej alternatívy 6 - 9 mesiacov. Nemal som s tým problém. Napriek tomu, že ten systém zostáva zachovaný, a napriek tomu, že všetci tvrdia, že je v poriadku. Ale tuto odborník pán Cmorej ukazuje prstom, pritom dobabral všetko, čo mohol, a preto tento návrh musí opraviť aj to. Ďalej pán Cmorej tu stál a tvrdil, že to naše riešenie bude strašne nákladné, že vraj to bude stáť 650 mil. eur. Normálne to vykvákal aj na tlačovej besede. Namiesto toho, aby si overil fakty. Naše riešenie a jeho riešenie, to treba povedať, vraj bude stáť 160 mil. eur. Počúvajte, čiže matematika nepustí. Jeho riešenie 5 %, 160 mil. eur, naše riešenie 650 mil. eur. On to tak podá, akože, on si myslí, že ľudia sú hlúpi, alebo ja, ja neviem čo. Ale nepovie to B. Tak po prvé si upresnime sumy. Riešenie pána Cmoreja 183 mil. eur, naše riešenie 530 mil. eur, ale hneď treba dodať, že kdežto my budeme valorizovať dôchodky od 1. júla, teda šesť mesiacov, pán Cmorej až od 1. septembra., teda štyri mesiace. Že, pán Cmorej? A teraz poďme na to, že, jednak som tu hovoril o tom babráctve pána Cmoreja, poďme ešte k ďalšej veľmi dôležitej veci, lebo strana odborníkov - to už sme tuším vyvrá... myslím, vyvrátili - a ešte strana rozpočtovej zodpovednosti. Počúvajte. Prečo pán Cmorej pred dvomi mesiacmi podal návrh na preloženie mimoriadnej valorizácie až na budúci rok? No lebo tvrdil, že nie je to kryté v rozpočte, preto to bolo. A odrazu pán Cmorej, keď pocítil hnev seniorov, sa rozhodol, že to treba zaradiť späť, ešte v tomto roku musí byť mimoriadna valorizácia za 180 mil. eur. Tak teraz už ste našli tie peniaze, pán Cmorej? Už nie ste rozpočtovo zodpovedný? Nie, vy len viete dobre, pán Cmorej, že čo ste museli schytať od seniorov za to, čo ste urobili. Za svoje babráctvo a za to, že ste odsunuli mimoriadnu valorizáciu. To ste vy, aj celá SaS-ka. Ale ja sa nečudujem, pán Cmorej, pretože keď vaša šéfka, predsedníčka poslaneckého klubu SaS, dokáže povedať vetu, že stojte vedľa, dôchodcovia, lebo nemáte ekonomický prínos pre krajinu, tak preto takí ste (ruch v sále a zaznievanie gongu), vôbec sa nehanbím, toto ste povedali v reda... v relácii so mnou. Tam sa pozrite na svojho, na svojho pána poslanca, pani, viem, že sa vám to nepáči, a budem to opakovať. Je to tak, povedali ste to v priamom prenose a ja som tam sedel. A mohli by ste, mali by ste sa za to všetci hanbiť. (Reakcia z pléna a prerušenie vystúpenia predsedajúcim.) Grendel, Gábor, podpredseda NR SR 65. Pani poslankyňa, prosím vás, prihláste sa, prihláste sa s faktickou poznámkou. Tomáš, Erik, poslanec NR SR 66. Ja vám poviem, pani Zemanová, ja vám tu odcitujem tisíckrát, choďte na Jednotu dôchodcov Slovenska, choďte medzi seniorov, čo si myslia o tom vašom výroku. Pani Zemanová, prihláste sa s faktickou poznámkou. (Reakcia z pléna a prerušenie vystúpenia predsedajúcim.) Grendel, Gábor, podpredseda NR SR 67. Pani poslankyňa, poprosím vás, lebo vrátim čas pánovi Tomášovi na začiatok. (Povedané súbežne s rečníkom.) Tomáš, Erik, poslanec NR SR 68. Taká ste, SaS-ka, celé Slovensko to počulo v Sobotných dialógoch. (Povedané súbežne s predsedajúcim.) Netreba mi vrátiť, netreba mi vrátiť čas. Netreba. Pani Zemanová sa už upokojí. Ja viem, že je to nepríjemné (reakcia z pléna), čím viac budete kričať, tým viac vám to budem opakovať. Môžem vám to odcitovať, dobre, tak pre všetkých, čo teraz pozerajú, pani Zemanová v diskusii so mnou povedala vetu „Seniori môžu čakať na vakcíny, pretože nemajú už ekonomický význam pre krajinu.“ Povedali ste to, alebo nie? (Reakcia z pléna.) Áno, presne ste to povedali, pani Zemanová. No tak ja neviem, ja teraz neviem, tak je to zaznamenané. Hanbite sa vy, pani Zemanová, ale to už je každého politická zodpovednosť, takže tak, tak je to so SaS-kou a seniormi. Takže aby som zhrnul, predtým než prečítam znenie pozmeňujúceho návrhu, pozmeňujúcim návrhom teda zavádzame pre tento rok mimoriadnu valorizáciu od 1. júla na základe, na základe obdobia, ktoré je od 1. 7. minulého roka do 30. marca tohto roka, to znamená na základe medzimesačnej kumulatívnej dôchodcovskej inflácie za deväť mesiacov, ktorá dosiahla 10,6 %, ak by návrh prešiel, tak by jednoducho boli dôchodky v priemere valorizované o 61 eur. Zároveň sa týmto pozmeňujúcim návrhom naprávajú aj veci, ktoré dokafral pán Cmorej, ale zároveň sa, samozrejme, ponecháva aj ten valorizačný mechanizmus pre budúce roky, tých 5 %, len ho treba presne terminologicky nastaviť, zároveň sa, samozrejme, myslí aj na úrazové renty a podobne, na čo pán Cmorej, samozrejme, nemyslel, jeho to nezaujíma, a tak ako som dodal a priznal, zároveň týmto pozmeňujúcim návrhom sa k 1. januáru nastavuje tá riadna, ale len k 1. januáru 2024, nastavuje tá riadna valorizácia tak, aby bolo vybraté z výhodnejšej alternatívy, teda buď bude to na základe dôchodcovskej inflácie priemernej medziročnej zohľadnenej za šesť alebo za deväť mesiacov, takže toto rieši v kocke pozmeňujúci návrh, ktorý je pozmeňujúcim návrhom Erika Tomáša, Milana Krajniaka, Miloša Svrčeka a Jozefa Lukáča, a teraz vás poprosím, pán predsedajúci, idem to prečítať. Ďakujem pekne. Pozmeňujúci návrh poslancov Národnej rady Slovenskej republiky Erika Tomáša, Milana Krajniaka, Miloša Svrčeka a Jozefa Lukáča k návrhu poslancov Národnej rady Slovenskej republiky Miloša Svrčeka a Jozefa Lukáča na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (tlač 1397). 1. V čl. I sa za bod 4 vkladajú nové body 5 až 13, ktoré znejú: 5. V § 82 odseky 1 až 3 znejú: „(1) Dôchodková dávka vyplácaná k 1. januáru príslušného kalendárneho roka a dôchodková dávka priznaná od 1.januára do 31. decembra príslušného kalendárneho roka sa zvyšuje o percento a) medziročného rastu spotrebiteľských cien za domácnosti dôchodcov vykázané štatistickým úradom za prvých deväť mesiacov kalendárneho roka, ktorý predchádza príslušnému kalendárnemu roku, alebo b) určené podľa vzorca uvedeného v prílohe č. 4a, ak sa dôchodková dávka v kalendárnom roku, ktorý predchádza príslušnému kalendárnemu roku, zvýšila podľa odseku 2 alebo bola určená z tejto dôchodkovej dávky. (2) Ak kumulatívny medzimesačný rast spotrebiteľských cien za domácnosti dôchodcov od posledného zvyšovania dôchodkových dávok presiahne päť percent, dôchodková dávka vyplácaná k prvému dňu príslušného kalendárneho mesiaca a dôchodková dávka priznaná od prvého dňa príslušného kalendárneho mesiaca do 31. decembra príslušného kalendárneho roka sa zvyšuje o percento tohto rastu vykázané štatistickým úradom; posledným sledovaným mesiacom na účely vykázania kumulatívneho medzimesačného rastu spotrebiteľských cien za domácnosti dôchodcov je jún príslušného kalendárneho roka. (3) Príslušný kalendárny rok je rok, v ktorom sa zvýšenie dôchodkových dávok vykonáva. Príslušný kalendárny mesiac je tretí kalendárny mesiac po kalendárnom mesiaci, v ktorom bol štatistickým úradom vykázaný kumulatívny medzimesačný rast spotrebiteľských cien za domácnosti dôchodcov podľa odseku 2. Ak sa dôchodková dávka zvyšuje podľa a) odseku 1, dôchodková dávka vyplácaná k 1. januáru príslušného kalendárneho roka sa zvyšuje od 1. januára príslušného kalendárneho roka a dôchodková dávka priznaná od 1. januára do 31. decembra príslušného kalendárneho roka sa zvyšuje odo dňa jej priznania, b) odseku 2, dôchodková dávka vyplácaná k prvému dňu príslušného kalendárneho mesiaca sa zvyšuje od tohto dňa a dôchodková dávka priznaná od prvého dňa príslušného kalendárneho mesiaca do 31. decembra príslušného kalendárneho roka sa zvyšuje odo dňa jej priznania. 6. V § 82 odsek 8 znie: „(8) Vdovský dôchodok, vdovecký dôchodok a sirotský dôchodok sa v príslušnom kalendárnom roku nezvyšujú v rozsahu percentuálneho zvýšenia, v ktorom bol v príslušnom kalendárnom roku zvýšený starobný dôchodok, predčasný starobný alebo invalidný dôchodok, z ktorého bola suma vdovského dôchodku, vdoveckého dôchodku a sirotského dôchodku určená.“ 7. V § 89 odsek 8 znie: „(8) Úrazová renta vyplácaná k 1. januáru príslušného kalendárneho roka a úrazová renta priznaná od 1. januára do 31. decembra príslušného kalendárneho roka sa zvyšuje o percento a) medziročného rastu spotrebiteľských cien vykázané štatistickým úradom za prvých deväť mesiacov kalendárneho roka, ktorý predchádza príslušnému kalendárnemu roku, alebo b) určené podľa vzorca uvedeného v prílohe č. 4b, ak sa úrazová renta v kalendárnom roku, ktorý predchádza príslušnému kalendárnemu roku, zvýšila podľa odseku 9.“ 8. V § 89 sa za odsek 8 vkladá nový odsek 9, ktorý znie: „(9) Ak kumulatívny medzimesačný rast spotrebiteľských cien od posledného zvyšovania úrazových rent presiahne päť percent, úrazová renta vyplácaná k prvému dňu príslušného kalendárneho mesiaca a úrazová renta priznaná od prvého dňa príslušného kalendárneho mesiaca do 31. decembra príslušného kalendárneho roka sa zvyšuje o percento tohto rastu vykázané štatistickým úradom; posledným sledovaným mesiacom na účely vykázania kumulatívneho medzimesačného rastu spotrebiteľských cien je jún príslušného kalendárneho roka.“ Doterajší odsek 9 sa označuje ako odsek 10. 9. V § 89 odsek 10 znie: „(10) Príslušný kalendárny rok je rok, v ktorom sa zvýšenie úrazových rent vykonáva. Príslušný kalendárny mesiac je mesiac je tretí kalendárny mesiac po kalendárnom mesiaci, v ktorom bol štatistickým úradom vykázaný kumulatívny medzimesačný rast spotrebiteľských cien podľa ods. 9. Ak sa úrazová renta zvyšuje podľa a) ods. 8, úrazová renta vyplácaná k 1. januáru príslušného kalendárneho roka sa zvyšuje od 1. januára príslušného kalendárneho roka a úrazová renta priznaná od 1. januára do 31. decembra príslušného kalendárneho roka sa zvyšuje odo dňa jej priznania. b) ods. 9, úrazová renta vyplácaná k prvému dňu príslušného kalendárneho mesiaca sa zvyšuje od tohto dňa a úrazová renta priznaná od prvého dňa príslušného kalendárneho mesiaca do 31. decembra príslušného kalendárneho roka sa zvyšuje odo dňa jej priznania. 10. V § 93 ods. 3 sa za slová „ods. 8“ vkladajú slová „až 10“. 11. V § 94 ods. 4 znie: (4) Sumy uvedené v ods. 2 a 3 platné ku dňu zvýšenia úrazovej renty podľa § 89 ods. 8 a 9 sa odo dňa zvýšenia úrazovej renty zvyšujú o príslušné percento zvýšenia úrazovej renty. 12. V § 226 ods. 1 písm. r) 4. bod a 5. bod znejú: 4. Percento zvýšenia dôchodkovej dávky podľa 4a) § 82 ods. 1 najneskôr do 30. novembra kalendárneho roka predchádzajúceho k príslušnému kalendárnemu roku. 4b) § 82 ods. 2 najneskôr do konca kalendárneho mesiaca nasledujúceho po kalendárnom mesiaci, v ktorom štatistický úrad vykázal kumulatívny medzimesačný rast spotrebiteľských cien za domácnosti dôchodcov podľa § 82 ods. 2 a 5, percento zvýšenia úrazovej renty podľa 5a § 89 ods. 8 najneskôr do 30. novembra kalendárneho roka predchádzajúceho príslušnému kalendárnemu roku. 5b. § 89 ods. 9 najneskôr do konca kalendárneho mesiaca nasledujúceho po kalendárnom mesiaci, v ktorom štatistický úrad vykázal kumulatívny medzimesačný rast spotrebiteľských cien podľa § 89 ods. 9. 13. V § 233 ods. 5 písmeno b) znie: „b) Sociálnej poisťovni 1. každoročne do 1a. 30. apríla sumu priemernej mesačnej mzdy v hospodárstve Slovenskej republiky, 1b. 31. októbra percento medziročného rastu spotrebiteľských cien za domácnosti dôchodcov podľa § 82 ods. 1 písm. a), 1c. 31. októbra percento medziročného rastu spotrebiteľských cien podľa § 89 ods. 8 písm. a), ld. 10. decembra sumu priemernej mzdy v hospodárstve Slovenskej republiky zistenej za tretí štvrťrok predchádzajúceho kalendárneho roka, 2. bezodkladne percento 2a. kumulatívneho medzimesačného rastu spotrebiteľských cien za domácnosti dôchodcov podľa § 82 ods. 2, 2b. kumulatívneho medzimesačného rastu spotrebiteľských cien podľa § 89 ods. 9.“ Nasledujúce body sa primerane prečíslujú. Tieto body nadobúdajú účinnosť 1. januára 2024, čo sa premietne do článku o účinnosti. 2. Čl. I sa dopĺňa bodmi 7 až 9, ktoré znejú: „7. Za § 293f sa vkladajú § 293fzb až 293fze, ktoré vrátane nadpisu nad § 293fzb znejú: Prechodné ustanovenia účinné od 1.júla 2023 § 293fzb (1) Ak kumulatívny medzimesačný rast spotrebiteľských cien za domácnosti dôchodcov za obdobie od 1. júla 2022 do 31. marca 2023 presiahne päť percent, dôchodková dávka vyplácaná k 1. júlu 2023 sa zvyšuje od 1. júla 2023 o percento tohto rastu vykázané štatistickým úradom a dôchodková dávka priznaná od 1. júla 2023 do 31. decembra 2023 sa zvyšuje odo dňa jej priznania o percento tohto rastu vykázané štatistickým úradom. (2) Na zvýšenie dôchodkovej dávky podľa odseku 1 platí § 82 ods. 3 až 9 rovnako. § 293fzc (1) Ak kumulatívny medzimesačný rast spotrebiteľských cien za obdobie od 1. júla 2022 do 31. marca 2023 presiahne päť percent, úrazová renta vyplácaná k 1. júlu 2023 sa zvyšuje od 1. júla 2023 o percento tohto rastu vykázané štatistickým úradom a úrazová renta priznaná od 1. júla 2023 do 31. decembra 2023 sa zvyšuje odo dňa jej priznania o percento tohto rastu vykázané štatistickým úradom. (2) Na zvyšovanie pozostalostnej úrazovej renty platí odsek 1 rovnako. (3) Sumy jednorazového odškodnenia podľa § 94 ods. 2 a 3, náhrady nákladov spojených s liečením podľa § 100 ods. 2, náhrady nákladov spojených s pohrebom podľa § 101 ods. 3, náhrady výdavkov podľa § 101 ods. 5 a náhrady výdavkov za ubytovanie podľa § 205 ods. 1 platné ku dňu zvýšenia úrazovej renty podľa odseku 1 sa odo dňa tohto zvýšenia zvyšujú o percento zvýšenia úrazovej renty podľa odseku 1. § 293fzd (1) Štatistický úrad oznámi Sociálnej poisťovni do 3. júla 2023 a) percento kumulatívneho medzimesačného rastu spotrebiteľských cien za domácnosti dôchodcov podľa § 293fzb ods. 1, b) percento kumulatívneho medzimesačného rastu spotrebiteľských cien podľa § 293fzc ods. 1. (2) Sociálna poisťovňa zverejní na svojom webovom sídle do 15 dní odo dňa oznámenia podľa a) odseku 1 písm. a) percento zvýšenia dôchodkovej dávky podľa § 293fzb ods. 1, b) odseku 1 písm. b) percento zvýšenia úrazovej renty podľa § 293fzc ods. 1. § 293fze (1) Štatistický úrad oznámi Sociálnej poisťovni do a) 30. septembra 2023 1. percento medziročného rastu spotrebiteľských cien za domácnosti dôchodcov za prvý polrok roka 2023, 2. percento medziročného rastu spotrebiteľských cien za prvý polrok roka 2023, b) 31. októbra 2023 1. percento medziročného rastu spotrebiteľských cien za domácnosti dôchodcov za prvých deväť kalendárnych mesiacov roka 2023, 2. percento medziročného rastu spotrebiteľských cien za prvých deväť kalendárnych mesiacov roka 2023. (2) Sociálna poisťovňa na svojom webovom sídle zverejní do 30. novembra 2023 a) percento zvýšenia dôchodkovej dávky podľa § 82 ods. 1 pre rok 2024, b) percento zvýšenia úrazovej renty podľa § 89 ods. 8 pre rok 2024. (3) V roku 2023 sa § 226 ods. 1 písm. r) štvrtý bod a piaty bod a § 233 ods. 5 písm. b) druhý bod a tretí bod neuplatňujú.“ 8. Za § 293ga sa vkladajú § 293gb a 293gc, ktoré vrátane nadpisu nad § 293gb znejú: „Prechodné ustanovenia k úpravám účinným od 1. januára 2024 § 293gb (1) Ak je percento medziročného rastu spotrebiteľských cien za domácnosti dôchodcov vykázané štatistickým úradom za prvý polrok roka 2023 vyššie ako percento medziročného rastu spotrebiteľských cien za domácnosti dôchodcov vykázané štatistickým úradom za prvých deväť kalendárnych mesiacov roka 2023, na určenie percenta zvýšenia dôchodkovej dávky v roku 2024 podľa § 82 ods. 1 sa použije percento medziročného rastu spotrebiteľských cien za domácnosti dôchodcov vykázané štatistickým úradom za prvý polrok roka 2023; vzorec na určenie percenta zvýšenia dôchodkovej dávky podľa § 82 ods. 1 písm. b) v roku 2024 sa upraví primerane. (2) Ak je percento medziročného rastu spotrebiteľských cien vykázané štatistickým úradom za prvý polrok roka 2023 vyššie ako percento medziročného rastu spotrebiteľských cien vykázané štatistickým úradom za prvých deväť kalendárnych mesiacov roka 2023, na určenie percenta zvýšenia úrazovej renty v roku 2024 podľa § 89 ods. 8 sa použije percento medziročného rastu spotrebiteľských cien vykázané štatistickým úradom za prvý polrok roka 2023; vzorec na určenie percenta zvýšenia úrazovej renty podľa § 89 ods. 8 písm. b) v roku 2024 sa upraví primerane. § 293gc (1) Na účely zvýšenia dôchodkovej dávky podľa § 82 ods. 1 sa zvýšenie dôchodkovej dávky podľa § 293fzb ods. 1 považuje za zvýšenie dôchodkovej dávky podľa § 82 ods. 2. (2) Na účely zvýšenia úrazovej renty podľa § 89 ods. 8 a pozostalostnej úrazovej renty podľa § 93 ods. 3 sa na účely zvýšenia súm jednorazového odškodnenia podľa § 94 ods. 2 a 3, sumy náhrady nákladov spojených s liečením podľa § 100 ods. 2, sumy náhrady nákladov spojených s pohrebom podľa § 101 ods. 3, sumy náhrady výdavkov podľa § 101 ods. 5 a sumy náhrady výdavkov za ubytovanie podľa § 205 ods. 1 sa zvýšenie úrazovej renty podľa § 293fzc ods. 1 považuje za zvýšenie úrazovej renty podľa § 89 ods. 9.“ 9. Za prílohu č. 4 sa vkladajú príloha č. 4a a príloha č. 4b, ktoré vrátane nadpisov znejú: „Príloha č. 4a k zákonu č. 461/2003 Z. z. Vzorec na určenie percenta zvýšenia dôchodkovej dávky podľa § 82 ods. 1písm. b) Percento zvýšenia dôchodkovej dávky podľa § 82 ods. 1 písm. b) sa určí podľa tohto vzorca: (vzorec) kde: • Pjanuár je percento zvýšenia dôchodkovej dávky v príslušnom kalendárnom roku podľa § 82 ods. 1 písm. b); • Pz je percento medziročného rastu spotrebiteľských cien za domácnosti dôchodcov vykázané štatistickým úradom za prvých deväť mesiacov kalendárneho roka, ktorý bezprostredne predchádza príslušnému kalendárnemu roku; • Pi je percento zvýšenia dôchodkovej dávky podľa § 82 ods. 2 v kalendárnom roku, ktorý bezprostredne predchádza príslušnému kalendárnemu roku; • n je počet zvýšení dôchodkovej dávky podľa § 82 ods. 2 v kalendárnom roku, ktorý bezprostredne predchádza príslušnému kalendárnemu roku. Percento zvýšenia dôchodkovej dávky pjanuár sa zaokrúhľuje na jedno desatinné miesto nahor. Príloha č. 4b k zákonu č. 461/2003 Z. z. Vzorec na určenie percenta zvýšenia úrazovej renty podľa § 89 ods. 8 písm. b) Percento zvýšenia úrazovej renty podľa § 89 ods. 8 písm. b) sa určí podľa tohto vzorca: (vzorec) kde: • pjanuár je percento zvýšenia úrazovej renty v príslušnom kalendárnom roku podľa § 89 ods. 8 písm. b); • Pz je percento medziročného rastu spotrebiteľských cien vykázané štatistickým úradom za prvých deväť mesiacov kalendárneho roka, ktorý bezprostredne predchádza príslušnému kalendárnemu roku; • Pi je percento zvýšenia úrazovej renty podľa § 89 ods. 9 v kalendárnom roku, ktorý bezprostredne predchádza príslušnému kalendárnemu roku; • n je počet zvýšení úrazovej renty podľa § 89 ods. 9 v kalendárnom roku, ktorý bezprostredne predchádza príslušnému kalendárnemu roku. Percento zvýšenia úrazovej renty pjanuár sa zaokrúhľuje na jedno desatinné miesto nahor.“ Bod 7 nadobúda účinnosť 1. júla 2023 a body 8 a 9 nadobúdajú účinnosť 1.januára 2024, čo sa premietne do článku o účinnosti. Pán predsedajúci, skončil som.